एक जमाना हुआ करता था जब गली पड़ोस के लोग चौपाल या किसी बुजुर्ग के घर बाहर बैठकर सुख-दुख की बातें करते थे। आड़े टेढ़े वक्‍त में मदद करते थे। महिलाएं किसी बुआ, चाची को घ्‍ोरकर बतियाया करती थीं। अब तो अपनी-अपनी ढपली और अपना-अपना राग। सोचता हूं इतनी जल्‍दी यह आत्‍म केन्‍द्रित प्रगति क्‍यों हुई और यह घर घुस्‍सुपना आगे क्‍या सितम ढाने वाला है। जमाने का रंग इतनी तेजी से क्‍यों बदल रहा है। हर कोई कहां भागा जा रहा है। बीकानेर की पाटा संस्‍कृति या गांवों की चौपाल संस्‍कृति या कस्‍बों के मन्‍दिरों के बाहर लगने वाली महफिलें क्‍यों तेजी से उजड़ रही हैं। मोहल्‍ले क्‍यों खत्‍म हो रहे है। कभी किसी मोहल्‍ले में आई बारात या मेहमान पूरे मोहल्‍ले का मेहमान हुआ करता था और आज खुदा झूठ न बुलवाये किसी का पता पूछने पर ऐसी हिकारत का सामना करना पड़ता है कि बस तौबा। सामान्‍यतया मोहल्‍ले वाले पता पूछने पर ना में सिर हिला देते हैं, जबकि पहले आदर के साथ संबन्‍धित व्‍यक्‍ति के घर तक पहुंचाया जाता था। ज्‍यादा वक्‍त नहीं बीता दोस्‍तों मगर मोहल्‍लेदारी की भावना बड़ी तेजी से खत्‍म हो रही है।